Shavkat Mirziyoyev Tokioda o‘tadigan Olimpiya va Paralimpiya o‘yinlariga tayyorgarlik jarayoniga oid taqdimot bilan tanishdi

Prezident Shavkat Mirziyoyev 3-may kuni yozgi Olimpiya va Paralimpiya o‘yinlariga tayyorgarlik jarayoniga oid taqdimot bilan tanishdi.

Yaponiya poytaxti Tokio shahrida bo‘lib o‘tadigan mazkur musobaqaga o‘zbekistonlik sportchilarni tayyorlash uchun keng sharoit yaratilgan edi. Yuqori malakali mutaxassislar jalb qilinib, yuzlab o‘quv-mashg‘ulotlar tashkil etildi. Bugungi kungacha o‘zbekistonlik sportchilar yozgi Olimpiya o‘yinlariga 41 ta, Paralimpiya o‘yinlariga 16 ta yo‘llanma olgan.

Taqdimotda Olimpiya va Paralimpiya o‘yinlariga tayyorgarlik darajasi yetarli emasligi ko‘rsatib o‘tildi. May–iyul oylaridagi musobaqalarda yana yo‘llanmalarni qo‘lga kiritish uchun sportchilar va ularning jamoasini qo‘llab-quvvatlash zarurligi ta’kidlandi. Sportchilarga xizmatlarni kuchaytirish, ularni har tomonlama rag‘batlantirish bo‘yicha ko‘rsatmalar berildi.

Federatsiyalar faoliyatini takomillashtirib, jalb qilingan malakali sport menejerlari bilan birga olimpiadachilarning jismoniy, tibbiy va psixologik holatini yaxshilash uchun har bir sport turi bo‘yicha alohida dasturlar ishlab chiqish vazifasi qo‘yildi.
Tokio—2020 Olimpiadasi 2021-yilning 23-iyulidan 8-avgustga qadar o‘tkaziladi. Avvalroq yozgi o‘yinlarga chet ellik muxlislar tashrifi bekor qilingani xabar qilingandi. Katta ehtimol bilan musobaqalar tomoshabinlarsiz va qat’iy karantin qoidalari asosida o‘tkaziladi.
Bundan avval Tokio—2020 Olimpiadasiga boradigan o‘zbekistonlik sportchilar koronavirusga qarshi emlanishi, Tokio Olimpiadasiga yo‘llanma olgan o‘zbekistonlik bokschi va qilichbozlarga 100 mln so‘mdan mukofot pullari topshirilgani hamda Ravshan Ermatov Milliy Olimpiya qo‘mitasi raisining birinchi o‘rinbosari etib saylangani haqida xabar berilgandi.